SKRIFTLIG FORESPØRGSEL E-1538/01

af Daniel Hannan (PPE-DE) til Kommissionen

(22. maj 2001)

Om: Import af køretøjer (UK)

Har Kommissionen nogen statistiske undersøgelser vedrørende prisaftaler blandt bilproducenter, hvorved køretøjer, som produceres og indkøbes på det europæiske fastland af bilimportører, ikke kan indføres i Det Forenede Kongerige til priser, der ligger under den officielle autoriserede bilforhandlers priser? Et særlig aktuelt eksempel herpå er den nye VW Passat-model.

Har Kommissionen nogen oplysninger om den retlige gyldighed af den såkaldte ekstraafgift for højrestyring, som kunderne efter sigende må betale for at hæve priserne i Det Forenede Kongerige?

Mener Kommissionen, at sådanne fremgangsmåder, hvis de kan påvises, er en overtrædelse af reglerne for det indre marked?

Svar afgivet på Kommissionens vegne af Mario Monti

(18. juli 2001)

Kommissionen har ingen statistiske oplysninger om prisaftaler blandt bilfabrikanter. Sådanne prisaftaler omfattes af en sort klausul i henhold til artikel 6, stk. 1, om sektorbestemt gruppefritagelse (Kommissionens forordning (EF) nr. 1475/95 af 28. juni 1995 om anvendelse af traktatens artikel 85, stk. 3, på kategorier af salgs- og serviceaftaler vedrørende motorkøretøjer(1), og hvis de finder sted, udgør de en overtrædelse af EF-traktatens artikel 81 (tidl. artikel 85). Kommissionen offentliggør imidlertid halvårlige oversigter over priser på nye biler i hele Unionen(2). Dette sker for at fremme prisgennemsigtigheden, hvilket igen skulle få europæiske borgere til at købe deres biler, hvor priserne er lavest, og gøre det muligt for de nationale myndigheder at overvåge disse.

Kommissionen har ikke hørt noget om, at VW skulle have gjort forsøg på at aftale priser med henblik på at sikre, at VW-biler, der købes på fastlandet, ikke kan indføres i Det Forenede Kongerige til priser, der er lavere end dem, de britiske autoriserede forhandlere tilbyder. Kommissionen har for nylig givet VW en bøde på 30,96 mio. EUR for konkurrencebegrænsende prisaftalepraksis vedrørende VW Passat i Tyskland(3). De undersøgte forhold vedrørte imidlertid kun Det Forenede Kongerige direkte, for så vidt som priserne blev aftalt for alle købere uanset bopælsmedlemsstat. Sagen vedrørte ikke den form for praksis, det ærede medlem beskriver.

Det ærede medlem spørger også om, hvorvidt en overpris for højrestyring er lovlig. I Kommissionens notat af 18. januar 1985 om Kommissionens forordning (EØF) nr. 123/85 af 12. december 1984 om anvendelse af traktatens artikel 85, stk. 3, på kategorier af salgs- og serviceaftaler vedrørende motorkøretøjer(4) står der, at en fabrikant kan forlange et objektivt begrundet tillæg til prisen, hvis en bil, der leveres til en forhandler, har anderledes egenskaber end den tilsvarende model, der sædvanligvis leveres i henhold til forhandleraftalen. Skyldes et sådant tillæg forskelle mellem Det Forenede Kongeriges højrestyringsspecifikation og den stedlige specifikation, benævnes det almindeligvis højrestyringstillægget.

Højrestyringstillægget anvendes almindeligvis for at dække de øgede udgifter til fremstilling af et højrestyret køretøj. Venstrestyrede biler har almindeligvis lavere produktionsomkostninger pr. enhed end tilsvarende højrestyrede køretøjer, fordi de fremstilles i større antal, hvilket giver besparelser. Det er dog klart, at de yderligere udgifter bør spredes over hele produktionen af den højrestyrede udgave af den pågældende model og ikke blot over de højrestyrede biler, der sælges i et land med venstrekørsel.

Kommissionen skal bemærke, at nogle fabrikanter for nylig har forhøjet højrestyringstillægget, og at den undersøger sagen med henblik på at afgøre, om den nye overpris er objektivt begrundet.

(1) EFT L 145 af 29.6.1995.

(2) http://europa.eu.int/comm/competition/car_sector/price_diffs/.

(3) Se IP/01/760 af 30. maj 2001.

(4) EFT L 15 af 18.1.1985, som erstattet af Kommissionens forordning (EF) nr. 1475/95.